Վինոդ Կհաննա

Վինոդ Կհաննա (հինդի` विनोद खन्ना, ), հնդիկ դերասան, պրոդյուսեր և քաղաքական գործիչ։ 1968-2014 թվականների ընթացքում նկարահանվել է մոտ 140 ֆիլմում։ Արժանացել է Filmfare Awards մրցանակի` տղամարդու երկրորդ պլանի լավագույն դերի (1975 թ.) և կյանքում ունեցած ձեռքբերումների (1999 թ.) համար, ինչպես նաև այլ մրցանակների։

Կենսագրություն 
Վինոդ Կհաննան ծնվել է Փեշավարում (ներկայիս Պակիստանի տարածքում)։ Նրա հայրը զբաղվում էր տեքստիլի առևտրով, իսկ մայրը վարում էր տնտեսությունը։ Վինոդ Կհաննան ուներ երեք քույր և մեկ եղբայր։ Հնդկաստանի բաժանումից հետո նրանց ընտանիքը տեղափոխվել է Բոմբեյ։ Սկզբնական ուսումն ստացել է Բոմբեյի և Դելիի դպրոցներում, այնուհետև ընդունվել է քոլեջ։ Ուսանողական երեկույթներից մեկի ժամանակ նրան նկատել է ռեժիսոր Սունիլ Դատը և հրավիրել է նկարահանվելու չարագործի դերում «Man Ka Meet» (1969 թ.) ֆիլմում։ Դեբյուտից հետո նա ստացավ ֆիլմերում նկարահանվելու բազմաթիվ առաջարկներ։

Որպես բացասական կերպար, հիշարժան էր նրա դերը 1971 թվականին նկարահանված «Իմ գյուղը իմ երկիրն է» ֆիլմում, որտեղ նրա խաղընկերը Դհարմենդրան էր։ Նրա հիշարժան դերերից էր նաև ռեժիսոր Գուլզարի «Փնտրում եմ քեզ» (1971 թ.) ֆիլմում կերտած կերպարը։ «Դու, ես և նա» (1971 թ.) ֆիլմում կայացավ Վինոդ Կհաննայի դեբյուտը գլխավոր դերում։ Նրա հաջորդ աշխատանքներից են «Քննություն» (1974 թ.) և «Ձեռքերի ճարպկություն» (1974 թ.) ֆիլմերը։ 1970-ական թվականներին Վինոդ Կհաննան ստեղծագործական վերելք էր ապրում։ Ամիթաբհ Բաչչանի հետ այդ տարիներին նա նկարահանվել է «Սրտակերը» (1976 թ.), «Ընկերության գինը» (1977 թ.), «Ամար, Աքբար, Անտոնի» (1977 թ.), «Դաստիարակություն» (1977 թ.) և «Ճակատագրի տիրակալը» (1978 թ.) ֆիլմերում։ 1976 թվականին Շաբանա Ազմիի հետ նկարահանվել է «Վստահություն» ֆիլմում։ 1977 թվականին նկարահանված «Երեխայի առևանգումը» ֆիլմը նրան հասցրեց Բոլիվուդում Ամիթաբհ Բաչչանի մրցակցի աստիճանին։

1973-1982 թվականներին Վինոդ Կհաննան նկարահանվել է «Սիրո փորձություն» (1975 թ.), «Վերջին ավազակը» (1978 թ.), «Միրա» (1979 թ.), «Գողն ու զինվորը» (1979 թ.), «Հավերժ ընկերներ» (1980 թ.), «Սիրո հակառակ կողմը» (1981 թ.) ֆիլմերում, որտեղ նրա խաղընկերներն էին Շաշի Կապուրը, Ռաջեշ Կհաննան, Ֆերոզ Խանը և Ռանդհիր Կապուրը։ 1978 թվականին նա նկարահանվեց նաև «Ապօրինի որդին» կինոնկարում, որը արժանացավ Filmfare Award-ի՝ տարվա լավագույն ֆիլմ անվանակարգում։

1979 թվականին Վինոդ Կհաննան դարձավ հոգևոր ուսուցիչ Օշոյի հետևորդը և 1982 թվականից լքեց կինոնկարահանման հրապարակը։ Այդ ընթացքում նա լքեց նաև ընտանիքը, մեկնեց ԱՄՆ` հինգ տարի անցկացնելով Օշոյի ստեղծած համայնքում, որտեղ զբաղված էր այգու մշակմամբ, ափսեներ լվանալով ու հագուստ մաքրելով։ 1987 թվականին նա վերադարձավ Բոլիվուդ և Դիմփլ Կապադիայի հետ միասին նկարահանվեց «Արդարադատություն» կինոնկարում։ Վինոդ Կհաննան շարունակեց կրկին նկարահանվել։ Նրա հետագա աշխատանքներից են «Բաժանում» (1989 թ.), «Չանդնի» (1989 թ.), «Չգրված օրենք» (1992 թ.), «Զինակիրը» (1993 թ.) և այլ ֆիլմերը։ 1997 թվականին նա հանդես եկավ որպես պրոդյուսեր «Հիմալայների մարտիկը» ֆիլմով, որտեղ նրա խաղընկերներից էր նաև որդին՝ Ակշայ Կհաննան։

Նույն թվականին նա անդամագրվեց Հնդկաստանի ժողովրդական կուսակցությանը և սկսեց զբաղվել քաղաքականությամբ։ Հաջորդ տարի դարձավ Հնդկաստանի խորհրդարանի ներքին պալատի (Լոկ Սաբհա) անդամ։ 2002 թվականին մշակույթի և տուրիզմի կրտսեր նախարարն էր, որից հետո արտաքին գործերի նախարարն էր։ 2009 թվականին թողել է քաղաքականությունը։

Անձնական կյանքը 
Դեռ քոլեջում սովորելու տարիներին նա ծանոթացել էր իր ապագա կնոջ՝ Գիտանջալի Թալեյարհանի հետ։ 1971 թվականին նրանք ամուսնացան։ Համատեղ կյանքի ընթացքում ունեցել են երկու որդի՝ այժմ դերասաններ Ռահուլ Կհաննան և Ակշայ Կհաննան։ 1979 թվականին դառնալով Օշոյի հետևորդ, նա լքել էր ընտանիքը և մեկնել ԱՄն։ Իր ընտանիքի հետ շփվում էր միայն հեռախոսով, որի արդյունքում 1985 թվականին նա և կինը ամուսնալուծվեցին։ 1990 թվականին Վինոդ Կհաննան կրկին ամուսնացավ, այս անգամ Կավիտե Դավթարիի հետ։ Այդ ամուսնությունից նա ունի երկու երեխա՝ մեկ որդի և մեկ դուստր։

Վինոդ Կհաննան մահացել է 2017 թվականի ապրիլի 27-ին` քաղցկեղից։

Մասնակի ֆիլմագրությունը

Ծանոթագրություններ 

Հնդիկ դերասաններ
Հնդիկ պրոդյուսերներ
Հնդկաստանի քաղաքական գործիչներ
Հեռուստատեսային դերասաններ
Հնդիկ կինոդերասաններ
Քաղցկեղից մահացածներ